# PRESSEMELDING FRA NN BYGDEUNGDOMSLAG

# **Oppfordrer folk til å bli gjenbrukere**

**Natt til 1. november arrangerer Norges Bygdeungdomslag en landsomfattende nattaksjon for å oppfordre nærmiljøet til å bli gjenbrukere. Hvis alle skulle ha levd som nordmenn hadde vi trengt tre jordkloder. Det har vi ikke. Når folk går ut døren dagen etter blir de derfor møtt av gratis klær og plakater med kraftfulle budskap.**

Gjennom aksjonen ønsker NN Bygdeungdomslag å bidra til en snuoperasjon, der vi går fra overforbruk til gjenbruk, bytting og lån. Forbipasserende kan ta med seg klesplagg som de trenger, og henge opp noe de ikke har bruk for, som kan glede noen andre.

**Effektivt virkemiddel**

I og med at klær er et produkt som mange har for mye av, bruker ungdommene dette virkemidlet. I gjennomsnitt har hver og en av oss 359 klesplagg. I løpet av ti år har kleskonsumet økt med 160 prosent. Studier viser at et plagg i gjennomsnitt bare blir brukt ti ganger før det kastes. «Kjøpefester», «supersalg» og lignende konsepter gjør også at folk handler mer. Et eksempel er Black Friday, som er i november hvert år. Dette har blitt en kjøpeorgie som bidrar til overforbruk, mener Norges Bygdeungdomslag. Stadig flere organisasjoner og enkeltmennesker boikotter kjøpefesten. Nå vil også bygdeungdommene markere at vi må endre vanene i samfunnet, både når det gjelder klær og andre ting.

**Gjenbruk, bytt og lån**

Prisen vi betaler for et produkt, gjenspeiler ikke alltid den reelle kostnaden. Det er ofte andre enn forbrukerne og kjedene som betaler regningen. Ifølge FNs handelsorgan, Unctad, er tekstil- og klesindustrien et av verdens mest ressursintensive og forurensende bransjer. Å lage et par olabukser fører til utslipp på 33,4 kilo co2-ekvivalenter. Det er like mye som en bilreise på 111 kilometer. Du trenger 7000 liter vann for å produsere en olabukse. En rapport fra Fremtiden i Våre Hender viser at tjue prosent av den globale vannforurensingen kommer fra farging av tekstiler og etterbehandling. Listen over negative innvirkninger er lang. Poenget med aksjonen er derfor å understreke at det finnes andre måter å skaffe seg ting på som man trenger, og samtidig bidra til nullutslipp- og forurensing. Gjenbruk, bytting og lån er viktige stikkord her; om det så gjelder klær eller redskaper.

**Må bli enklere å være klimavennlig på bygda**

NN Bygdeungdomslag håper at aksjonen bidrar til at folk tenker seg om litt ekstra neste gang de handler. Ungdommene håper også at politikerne i kommunen hører på dem når de skal lage en klimavennlig politikk. Mye av klimapolitikken er i dag tilpasset byene i større grad enn bygdene. Det må bli enklere å være klimavennlig og samtidig bo på bygda, mener bygdeungdommene.